Les falles ja són patrimoni immaterial de la humanitat
30 de novembre de 2016

L'Ajuntament de Llíria felicita a les falleres i fallers de la ciutat per la decisió que hui ha pres l'assemblea de la Unesco

(30 nov. 2016).- L'Alcalde de Llíria, Manolo Civera, en nom de tota la corporació municipal ha volgut "felicitar a la gran família fallera de la nostra ciutat, per extensió a tot el món faller, i felicitar-nos com a poble a tots els valencians per la decisió de la Unesco de considerar a la nostra cultura, festa i tradició com a patrimoni immaterial de la humanitat".

Eixe ha sigut el veredicte de l'onzena assemblea de la Unesco reunida en la seu de l'ONU a Addis Abeba, la capital d'Etiòpia.

Manolo Civera ha mostrat "enorme satisfacció i orgull per l'èxit i reconeixement aconseguit i que contribuirà, més si és possible, a la nostra projecció col·lectiva a nivell internacional". "Como Alcalde d'una població que viu i sent les falles, agraïm enormement el treball i l'esforç que les nostres falleres i els nostres fallers depositen cada any en totes i cada una de les comissions que conformen la Junta Local Fallera de Llíria, en especial enguany en el que tot el poble de Llíria ha intentat també aportar el seu xicotet granet d'arena en una decisió de tant calat i importància", ha afegit Manolo Civera."